wickkiey/tamil-wikipedia-chunked huggingface dataset:
# புறா மரம்

## மரத்தின் அமைவு

இது மேற்கு சீனாவில் வளர்கிறது. இம்மரத்தைப் பற்றி சீனாவின் இயற்கையாளரும் பிரஞ்சு மிசினினரியுமான அர்மண்ட் டேவிட் என்பவர் முதன் முதலில் விளக்கினார். இதனால் இதற்கு இவர் பெயர் இணைக்கப்பட்டுள்ளது.  
இது 50 முதல் 70 அடி உயரம் வளரக் கூடியது. கூம்பு வடிவில் இருக்கும். இதனுடைய இலைகள் இதய வடிவில் உள்ளது. இம்மரத்தில் உள்ள பூக்கள் அனைவரையும் கவரும் விதத்தில் உள்ளது. உருண்டையான மலர்க் கொத்தில் ஆண் பூக்கள் பலவும், ஒன்றிலிருந்து பல இருபால் பூக்களும் உள்ளன. இதன் அடியில் இரண்டு பூவடிச் செதில் இலைகள் சந்தன வெள்ளை நிறத்தில் தொங்கிக் கொண்டிருக்கும். இது 15 செ.மீ. நீளத்திற்கு ஒன்று பெரியதும் மற்றும் சிறியதுமாக இருக்கும். இது பார்ப்பதற்கு பச்சை இலைகளின் இடையே புறா உட்கார்ந்து இருப்பது போல தெரியும் இதனால் இதற்கு புறா மரம் என்று பெயர் வந்தது.
இதனுடையே கனி, பூ முடிந்தவுடன் வரும். இலைகள் கொட்டிவிடும். விதை கல்போன்று இருக்கும்.
# வேளானூர்

**வேளானூர்**, தமிழ்நாடு, இராமநாதபுரம் மாவட்டம், திருப்புல்லாணி ஒன்றியத்தில், வேளானூர் ஊராட்சியில் உள்ள ஒரு அழகிய சிற்றூர் ஆகும். வேளானூரிலிருந்து கிழக்கே 7 கிலோமீட்டர் தொலைவில் கீழக்கரையும், வடக்கே 17 கிலோமீட்டர் தொலைவில் இராமநாதபுரமும், தென்மேற்கில் 7 கிலோமீட்டர் ஏர்வாடி தர்காவும் இதன் அருகில் அமைந்துள்ளது. வேளானூரின் மொத்த மக்கள் தொகை 1320 ஆகும், இதில் ஆண்கள் 770 பெண்கள் 550 மொத்த மக்கள் தொகையில் சிறப்பு வகுப்பினர் (Special Caste) 58.3 சதவீதமாகும். இங்கு தேவேந்திர குல வேளாளர்கள், யாதவர்கள், அருந்ததியினர், நாயக்கர்கள் மற்றும் ஆச்சாரியர்கள் இங்கு வசிக்கின்றனர். வேளானூர் 80 க்கும் மேற்பட்ட பட்டதாரிகளையும் 30 க்கும் மேற்பட்ட அரசு ஊழியர்களையும் கொண்ட சிறப்பினை பெற்றுள்ளது.
# வேளானூர்

## வேளானூர் பெயர் காரணங்கள்

### வேளாண்மை

வேளானூர், அருகிலுள்ள மற்ற கிராமங்களை விட அதிக அளவில் விவசாய நிலங்களையும், பாசன வசதியினையும் பெற்றுள்ளது. களரிக் கண்மாயில் உள்ள நீர் மற்ற சுற்று வட்டார கிராமங்களின் விவசாய நிலங்களுக்கு நேரடியாக பாய்ச்சபடுகிறது, ஆனால் களரிக் கண்மாயின் நீர் வேளானூரில் உள்ள கீழேந்தல் கண்மாய், மேலேந்தல் கண்மாயில் சேகரிக்கப்பட்டு பின்பு உபரியாக உள்ள நீர் வாகைக் குளம் கண்மாய் மற்றும் உடையான் குளம் கண்மாய்களில் சேகரிக்க பட்டு பின்பு வயலுக்கு நீர் பாய்ச்சபடுகின்றனர். இதனால் வேளாண் தொழிலுக்கு ஏற்ற சூழல் வேளானூரில் காணப்படுவதால் வேளாண் தொழிலுக்கு ஏற்ற ஊர் என்பது மருவி வேளானூர் ஆயிற்று. இதன் பழைய பெயர் வேளானேரி என 'சேதுபதி மன்னர் செப்பேடுகள்' புத்தகத்தில் குறிப்பிடப்பட்டுள்ளது.
# வேளானூர்

## வேளானூர் பெயர் காரணங்கள்

### வேலவனின் ஊர்

மருத நில மக்களின் முதன்மைக் கடவுள்களான திருமால், முருகன், மற்றும் தேவேந்திரர் ஆகும். வேளானூர் மக்கள் வேலவனுக்கு (முருகன், தண்ணாசி, சுப்பிரமணியர்), கோவில் கட்டி முதன்மைக் கடவுளாக வழிபடுகின்றனர். இச்சிறப்பினை மற்ற சுற்று வட்டார கிராமங்கள் பெற்றுக்கததால், வேலவன் கோவில் உள்ள ஊர் வேலானூர் என்பது மருவி வேளானூர் ஆயிற்று.  
பண்டைய காலத்தில் தமிழர்கள் நிலத்தினை குறிஞ்சி, முல்லை, மருதம், நெய்தல் மற்றும் பாலை என ஐந்து வகையாக பிரித்தனர். இதில் மருத நில மக்கள் நெல் நாகரியத்தை உலகிற்கு அறிமுகம் செய்து வேளாண் மற்றும் வேளாண்மைச் சார்ந்த தொழிலில் ஈடுபட்டு வந்தனர். வேளாண் தொழிலில் ஈடுபடுகின்ற இத்தகைய மக்களை குடும்பன், மள்ளர், பள்ளர், மூப்பனார் மற்றும் தேவேந்திரகுல வேளாளர் என 76 பெயர்களில் அழைத்தனர். வேளானூரில் தேவேந்திரகுல வேளாளர்கள் அதிக அளவில் வசிப்பதால் வேளாளர்கள் உள்ள ஊர் என்பது மருவியே வேளானூர் என்று ஆயிற்று.
# வேளானூர்

## வேளானூரின் சிறப்புகள்

### வேளானூர் ஊராட்சி

வேளானூர், திருப்புல்லாணி ஊராட்சி ஒன்றியத்தின் தாய் கிராமமாகவும், ஒற்றுமைக்கும், ஒழுக்கத்திற்கும் மற்றும் பாரம்பரியத்திற்கும் பெயர்பெற்ற கிராமமாக திகழ்கிறது. அரசின் எந்தவொரு வளர்ச்சித் திட்டங்களும் இங்கு முதலில் செயல்படித்தியே பின்பு மற்ற கிராமங்களுக்கு செல்கின்றன. ஒவ்வொரு மாதமும் 1-ஆம் தியதி ஊர் கூட்டம் நடைபெற்று ஊரின் வளர்ச்சித் திட்டங்கள் பற்றி விவாதிக்க படுகின்றனர். 2௦௦6-ஆம் ஆண்டு நடை பெற்ற உள்ளாட்சி மன்ற தேர்தலில் தமிழ்நாட்டிலேயே மிகவும் வயதான பெண் ஊராட்சி மன்ற தலைவராக திருமதி வெ.ப.காளியம்மாள் பனையடியான் அவர்கள் தேர்ந்தெடுக்கப்பட்டார்.
# வேளானூர்

## வேளானூர் சாலை

கீழக்கரையிலிருந்து வேளானூர் நோக்கி செல்லும் சாலைக்கு (7 K.m) வேளானூர்ச் சாலை என்று பெயர். இந்த சாலை மாண்புமிகு முன்னால் முதலமைச்சர் காமராஜர் ஆட்சி காலத்தில் பொதுப்பணி மற்றும் விவசாயத் துறை அமைச்சராக இருந்த மாண்புமிகு கக்கன் அவர்களால் வேளானூர்ச் சாலை என்று பெயர் சூட்ட பெற்றது.
# வேளானூர்

## பள்ளிக்கூடம்

வேளானூரில் அரசுத் தொடக்கப்பள்ளி மற்றும் உயர்நிலைப்பள்ளி ஒன்றும் உள்ளது. இப்பள்ளி முன்னாள் அமைச்சர் கக்கன் அவர்களால் 13-12-1939 அன்று துவக்கப்பள்ளியாகவும் துவங்கி வைக்கபட்டது. 03-08-1942 அன்று அரசு அங்கீகாரம் பெற்றது, பின்பு 21-05-1981-ல் நடுநிலைப்பள்ளியாகவும் 08-02-2010-ல் உயர்நிலைப்பள்ளியாகவும் தரம் உயர்த்தப்பட்டுள்ளது. இந்த உயர்நிலைப்பள்ளியில் வேளானூர் மற்றும் சுற்று வட்டார கிராமங்கலிருந்து அதிக அளவில் மாணவர்கள் கல்வி பயின்று செல்கின்றனர்.
இப்பள்ளியில் கலைத்திருவிழா, மன்றச் செயல்பாடுகள், விளையாட்டுப் போட்டிகள் மற்றும் ஆண்டுவிழா போன்ற நிகழ்வுகள் வருடந்தோறும் சிறப்பாக நடைபெறுகிறது.
# வேளானூர்

## அரசு ஆரம்ப சுகாதார நிலையம்

வேளானூர் அரசு ஆரம்ப சுகாதார நிலையம் 25 ஆண்டுகளுக்கு மேலாக மக்களுக்கு சிறந்த மருத்துவ சேவையினை அளித்துவருகிறது. இந்த மருத்துவமனை மாண்புமிகு முன்னால் முதலமைச்சர் காமராஜர் ஆட்சி காலத்தில் சுகாதாரத்துறை அமைச்சர் மாண்புமிகு இராமையா அவர்களின் முயற்சியினால் ஆரம்பிக்க திட்டம் தீட்டப்பட்டது. தினந்தோறும் 50-க்கும் மேற்பட்ட புற நோயாளிகள் வேளானூர் மற்றும் சுற்று வட்டார கிராமங்களிலிருந்து சிகிச்சை பெற்றுச் செல்கின்றனர். இந்த மருத்துவமனையில் 24 மணி நேரமும் மகப்பேறு மருத்துவம் பார்க்கப்படுகிறது. மேலும் இந்த அரசு ஆரம்ப சுகாதாரநிலையம் சுற்று வட்டரா கிராமங்களுக்கு மருத்துவ தொகுதியாகவும் செயல்படுகின்றது.
# வேளானூர்

## வேளானூர் திருவிழாக்கள்

### எருதுகட்டு திருவிழா

வேளானூர் எருதுகட்டு திருவிழா உலக அளவில் புகழ்பெற்ற எருதுகட்டு திருவிழா ஆகும். ஒவோருவருடமும் ஆவணி அல்லது புரட்டாசி மாதங்களில் இத்திருவிழா நடைபெறுகிறது. இத்திருவிழா மற்ற சுற்று வட்டார கிராமங்களில் நடைபெறும் திருவிழாக்களைவிட மிகப்பெரிய திருவிழா ஆகும். இந்த எருதுகட்டு திருவிழாவினை 20 ஆயிரத்திற்கும் மேற்பட்ட மக்கள் கண்டுகளிக்கின்றனர். எருதுகட்டு திருவிழா ஊர் காவல் தெய்வம்மான “ ஸ்ரீ ஊர்காவலர் சுவாமி” –க்கு நடைபெறுகிறது. செவ்வாய்க்கிழமை கொடிவளைதல்(காப்புகட்டுதல்) முதல் திருவிழா துவங்கிகிறது. ஒவ்வொருநாளும் காலையிலும் மாலையிலும் சுவாமிக்கு சிறப்பு வழிபாடுகள் நடைபெறும், அதனை தொடர்ந்து மறுவாரம் திங்கள்கிழமை வடம் முருக்கி செவ்வாய்க்கிழமை வடத்தை கோவிலில் வைக்கப்படும். புதன் கிழமை மதியம் 12 மணியளவில் சுவாமிக்கு சிறப்பு வழிபாடுகள் தொடர்ந்து 1 மணியிலிருந்து 6 மணிவரை எருதுகட்டு விழா மிக சிறப்பாக நடைபெறும். எருதுகட்டு விழா சார்பாக மறுநாள் வியாழக்கிழமை இரவு 10 மணியளவில் வேளானூர் பொதுமக்களின் சார்பாக கலைநிகழ்ச்சிகள் நடைபெறும்.
# வேளானூர்

## வேளானூர் திருவிழாக்கள்

### வில்லிகோவில் திருவிழா

ஒவ்வொருவருடமும் மகா சிவராத்திரி அன்று வேளானூர் வில்லி திடலில் அமைந்திருக்கும் ஸ்ரீ முனீஸ்வரர் (சிவன்), ஸ்ரீ தண்ணாசி (முருகன்), ஸ்ரீ இருளப்பன், ஸ்ரீ இருளாயி, ஸ்ரீ மாடன் மற்றும் ஸ்ரீ கருப்பன சுவாமி போன்ற தெய்வங்களுக்கு சிறப்பு வழிபாடுகள் நடைபெறும், அதனை தொடர்ந்து வேளானூர் கிராம பொதுமக்களின் சார்பாக கலை நிகழ்ச்சிகள் சிறப்பான முறையில் நடைபெறும்.
# வேளானூர்

## வேளானூர் திருவிழாக்கள்

### பொங்கல் விளையாட்டு விழா

பொங்கல் விளையாட்டு விழா, ஒவ்வொருவருடமும் பொங்கல் தினத்தன்றும் மறுநாள் மாட்டு பொங்கல் தினத்தன்றும் இரண்டு நாட்கள் பொங்கல் விளையாட்டு போட்டிகள் கிராம பொதுமக்கள், இளைஞர்கள் மற்றும் மகளிர் மன்றங்கள் சார்பாக சிறப்பாக நடைபெறுகின்றது. இளைஞர்களின் உடற்தகுதியினை வெளிபடுத்தும் ஓட்டப்பந்தயம், நீச்சல், சைக்கிள் வேகம், சாக்கு ஓட்டம், சாக்கு சண்டை, கிரிக்கெட் மற்றும் கபடி போன்ற போட்டிகளும், இரவில் கலைத்திறனை வெளிப்படுத்தும் பாட்டு, நடனம் மற்றும் மாறுவேடம் போன்ற போட்டிகள் நடைபெறுகின்றன. மாணவர்களின் கல்வித்திறனை வெளிக்கொணரும் பொருட்டு ஒவ்வொரு ஆண்டும் பத்தாவது மற்றும் பன்னிரெண்டாவது வகுப்பு பொதுத்தேர்வில் முதல் மற்றும் இரண்டாவது இடங்களை பிடிக்கும் மாணவர்களுக்கு பரிசுகள் தந்து ஊக்குவிக்கபடுகிறது.
# ர. பிரக்ஞானந்தா

**ரமேசுபாபு பிரக்ஞானந்தா** (*Rameshbabu "Pragg" Praggnanandhaa*; பிறப்பு: 10 ஆகத்து 2005) இந்தியத் தமிழ் சதுரங்க கிராண்ட்மாசுட்டர் ஆவார்.சென்னையில் பிறந்த சதுரங்க வீரரான இவர் அபிமன்யூ மிசுரா, செர்கே கரியாக்கின், குகேஷ், சவாகிர் சிந்தாரொவ் ஆகியோருக்குப் பின்னர் கிராண்ட்மாசுட்டர் பட்டத்தை வென்ற ஐந்தாவது-வயதில் இளையவர் ஆவார். இவர் 2022 பெப்ரவரி 22 இல், தனது 16-வது அகவையில், நடப்பு உலக வாகையாளரான மாக்னசு கார்ல்சனை வென்ற வயதில் குறைந்த சதுரங்க வீரரானார். 2022 மே 20 இல், மீண்டும் கார்ல்சனை வென்றார். இவருக்கு 2022இல் இந்திய அரசின் அர்ச்சுனா விருது வழங்கப்பட்டது.
# ர. பிரக்ஞானந்தா

## வாழ்க்கைக் குறிப்பு

பிரக்ஞானந்தா சென்னையில் 2005 ஆகத்து 10 இல் பிறந்தார். இவர் பெண் கிராண்ட்மாசுட்டரும், பன்னாட்டு மாசுட்டருமான ஆர். வைசாலியின் தம்பி ஆவார். இவரது தந்தை தமிழ்நாடு மாநில தலைமை கூட்டுறவு வங்கியில் கிளை மேலாளராகப் பணியாற்றுகிறார். பிரக்ஞானந்தா சென்னையில் உள்ள வேலம்மாள் முதன்மை வளாகத்தில் படிக்கிறார்.
# ர. பிரக்ஞானந்தா

## தொழில் வாழ்க்கை

### 2013-2017

பிரக்ஞானந்தா 2013-இல் உலக இளைய சதுரங்க போட்டியில் 8 வயது பிரிவில் வென்று பிடே மாசுட்டர் என்ற பட்டத்தைப் பெற்றார். 2015-இல் 10-வயதுப் பிரிவில் போட்டியிட்டு வென்றார்.  
2016 இல், தனது 10 வயது 10 மாதம் 19 நாட்களில், வரலாற்றில் மிக இளையவராக அனைத்துலக சதுரங்க மாசுட்டரானார். அங்கேரியின் பிரபல சதுரங்க வீராங்கனை யூடித் போல்காரின் 27 ஆண்டுகால சாதனையை முறியடித்து இச்சாதனையைப் புரிந்தார். 2017 நவம்பரில் உலக இளையோர் சதுரங்க வாகையாளர் போட்டியில் 8 புள்ளிகளுடன் நான்காவதாக வந்து தனது முதலாவது கிராண்ட்மாசுட்டர் நோர்ம் பட்டத்தைப் பெற்றார். தனது இரண்டாவது நோர்ம் பட்டத்தை 2018 ஏப்ரல் 17 இல் கிரேக்கத்தில் நடந்த போட்டித்தொடரில் வென்றார். 2018 சூன் 23 இல் தனது மூன்றாவதும் இறுதியுமான நோர்ம் பட்டத்தை இத்தாலியில் நடந்த திறந்த போட்டியில், கிராண்ட்மாசுட்டர் மொரோனி லூக்காவை எட்டாவது சுற்றில் வென்று, தனது 12 ஆண்டு, 10 மாதம், 13 நாட்கள் அகவையில் செர்கே கரியாக்கினுக்குப் பின் (கரியாக்கின் 12 ஆண்டுகள் 7 மாதங்களில் பெற்றார்), கிராண்ட்மாசுட்டர் பட்டத்தை வென்ற இரண்டாவது இளையவர் என்ற பெருமையைப் பெற்றார். அபிமன்யூ மிசுரா,
# ர. பிரக்ஞானந்தா

## தொழில் வாழ்க்கை

### 2019

2019 சூலையில், டென்மார்க்கில் எக்சுட்ராகொன் திறந்த சதுரங்கப் போட்டியை 8½/10 புள்ளிகளுடன் (+7–0=3) வென்றார். 2019 அக்டோபர் 12 இல், உலக இளையோர் வாகையாளர் போட்டிகளில் 18-அகவைக்குக் குறைவானோரின் பிரிவில் போட்டியிட்டு 9/11 என்ற கணக்கில் வென்றார். 2019 திசம்பரில், தனது 14 ஆண்டுகள், 3 மாதங்கள், 24 நாட்களில் 2,600 தரவரிசையைப் பெற்ற இரண்டாவது வயதில் குறைந்தவர் என்ற சாதனையைப் பெற்றார்.
# ர. பிரக்ஞானந்தா

## தொழில் வாழ்க்கை

### 2021

2021 ஏப்ரலில், இளம் திறமையாளர்களுக்காக யூலியசு பேயர், Chess24.com ஆகியோரால் ஏற்பாடு செய்யப்பட்ட நிகழ்நிலைச் சுற்றுப் போட்டியில் போல்கர் சவாலை பிரக்ஞானந்தா வென்றார். இவர் 15.5/19 என்ற கணக்கில் வென்று அடுத்த சிறந்த போட்டியாளர்களை விட 1.5 புள்ளிகள் அதிகம் பெற்றார். இந்த வெற்றி அவருக்கு 2021 ஏப்ரல் 24 அன்று அடுத்த மெல்ட்வாட்டர் வாகையாளர் சுற்றுப்பயணத்திற்கு தகுதி பெற உதவியது, அங்கு அவர் 7/15 (+4-5=6) புள்ளிகளுடன் 10வது இடத்தைப் பிடித்தார், இதில் தெய்மூர் ராசபோவ், சான்-கிர்சிஸ்டோஃப் டுடா, செர்கே கரியாக்கின் ஆகியோருக்கு எதிரான வெற்றிகளும், உலக வாகையாளர் மாக்னசு கார்ல்சனுடனான சமனில் முடிந்த போட்டியும் அடங்கும்.  
பிரக்ஞானந்தா 2021 சதுரங்க உலகக் கோப்பையில் 90வது தரவரிசையில் நுழைந்து, சுற்று 2 இல் கேப்ரியல் சர்கிசியனை 2-0 என்ற கணக்கில் தோற்கடித்தார், சுற்று 3 இல் மைக்கல் கிரசென்கோவைத் தோற்கடித்து 4-ஆவது சுற்றுக்கு முன்னேறினார்.ஆனாலும், மாக்சிம் வாச்சியர்-லாகிரேவ் உடனான நான்காவது சுற்றில் வெளியேற்றப்பட்டார்.
# ர. பிரக்ஞானந்தா

## தொழில் வாழ்க்கை

### 2022

20 பிப்ரவரி 2022 அன்று, வாகையாளர் சுற்று 2022 இன் நிகழ்நிலை *ஏர்திங்ஸ் மாசுட்டர்சு* விரைவுப் போட்டியில், 15+10 நேரக் கட்டுப்பாட்டுடன், எந்த நேரத்திலும் உலக வாகையாளர் மேக்னசு கார்ல்சனுக்கு எதிரான ஆட்டத்தை வென்ற மூன்றாவது இந்திய வீரர் (ஆனந்த், அரிகிருட்டினனுக்குப் பிறகு) ஆனார்.  
மே 2022 இல் நடந்த செசபிள் மாசுட்டர்சு விரைவுச் சுற்றில், கார்ல்சனை மீண்டும் வென்றி இறுதிப் போட்டிக்குள் நுழைந்தார். 2022 FTX கிரிப்டோ கோப்பை போட்டியில் கார்ல்சனை மூன்று தடவைகள் தோற்கடித்து, இறுதி நிலைகளில், கார்ல்சனுக்குப் பின்னர் இரண்டாவதாக வந்தார்.
# ர. பிரக்ஞானந்தா

## தொழில் வாழ்க்கை

### சதுரங்க உலகக் கோப்பை 2023

2023 சதுரங்க உலகக் கோப்பைக்கான போட்டியில், பிரக்ஞானந்தா தரவரிசையில் 34-ஆவதாக உள்ள டேவிட் நவாராவை மூன்றாவது சுற்றிலும், தரவரிசையில் 2-ஆவதாக உள்ள இகாரு நகமுராவை நான்காவது சுற்றிலும், பெரென்சு பெர்க்சை ஐந்தாவது சுற்றிலும், அர்ச்சூன் எரிகாய்சியை காலிறுதியிலும், தரவரிசையில் இரண்டாவதாக உள்ள பபியானோ கருவானாவை அரையிறுதியிலும் தோற்கடித்து, தனது 18-ஆவது அகவையில் சதுரங்க உலகக் கோப்பை இறுதிச் சுற்றை அடைந்த இந்தியாவின் மிக இளைய வீரர் என்ற பெருமையைப் பெற்றார். அத்துடன் விசுவநாதன் ஆனந்த்துக்குப் பின்னர் இறுதிச் சுற்றை அடைந்த இரண்டாவது இந்தியர் என்ற பெருமையையும் பெற்றார். இவ்வெற்றியின் மூலம் 2024 இல் உலக வாகையாளருக்கான வேட்பாளர் சுற்றில் விளையாடத் தகுதி பெற்றுள்ளார். இறுதிப் போட்டியில் தரவரிசையில் முதலாவதாக உள்ள மாக்னசு கார்ல்சனை எதிர்த்துப் போட்டியிட்டு, விரைவு சமன்-முறியில் மாக்னசிடம் தோற்று இரண்டாவதாக வந்தார்.
# ர. பிரக்ஞானந்தா

## தொழில் வாழ்க்கை

### 2024

*2024 கேண்டிடேட்ஸ்* போட்டியில் பங்கேற்ற 8 பேரில் பிரக்ஞானந்தா 5 வது இடத்தைப் பிடித்தார். அதில் 14 போட்டிகளில் 7 புள்ளிகளைப் பெற்றார். நோர்வே செஸ் 2024 போட்டியின் 3 வது சுற்றில், முதல் முறையாக மேக்னஸ் கார்ல்சனை கிளாசிக்கல் *<nowiki/>'ஓவர் தி போர்டு*' போட்டியில் தோற்கடித்தார். செப்டம்பர் 2024 இல் நடைபெற்ற 45 வது செஸ் ஒலிம்பியாட் போட்டியில், பிரக்ஞானந்தாவும் அவரது சகோதரி வைசாலியும் தங்கப் பதக்கங்களை வென்ற இந்திய அணியில் இடம்பெற்றிருந்தனர்.
# ர. பிரக்ஞானந்தா

## தொழில் வாழ்க்கை

### 2025

பிரக்ஞானந்தா *2025 டாடா ஸ்டீல் செஸ்* போட்டியில் மிகையாட்டப் போட்டியில் குகேசைத் தோற்கடித்து முதுநிலைப் பிரிவில் வெற்றி பெற்றார். பிராக் சதுரங்க விழாவில் நான்காவது இடத்தையும், *கிராண்ட் செஸ் டூர் சூப்பர்பெட் போலந்து ரேபிட் & பிளிட்ஸ்* 2025 இல் 3 வது இடத்தையும் பிடித்தார்.  
மே 2025 இல், உலகச் சதுரங்கச் சுற்றுப்பயண *சூப்பர்பெட் செஸ் கிளாசிக் ருமேனியாவில்* மாக்சிம் வச்சியர்-இலாக்ரேவ், அலிரெசா பிரூஜா ஆகியோருக்கு எதிரான மிகையாட்டப் போட்டியில் 5.5/9 புள்ளிகள் பெற்று வாகையாளரானார்.
# தென்றலே என்னைத் தொடு

**தென்றலே என்னைத் தொடு** (*Thendrale Ennai Thodu*) 1985 ஆம் ஆண்டு வெளிவந்த தமிழ் காதல் திரைப்படம் ஆகும். சி. வி. சிறீதர் இயற்றி இயக்கிய இத்திரைப்படத்தில், மோகன், அப்பட அறிமுக நாயகியாக ஜெயசிறீ, ஒய். ஜி. மகேந்திரன், தேங்காய் சீனிவாசன் மற்றும் வெண்ணிற ஆடை மூர்த்தி போன்ற பலர் நடித்துள்ளனர். இளையராஜா இசையமைத்த இந்தத் திரைப்படம், 1985 ஆம் ஆண்டு, மே 31 இல் வெளியிடப்பட்டது.
# தென்றலே என்னைத் தொடு

## நடிகர்கள்

- மோகன்- ரகுநாத், ரகு
- ஜெயஸ்ரீ- மாலதியாக, மாலு
- ஒய். ஜி. மகேந்திரன் ராமுவாக
- தேங்காய் சீனிவாசன்- பாலு (அ) பாலசுப்பிரமணியம், கண்காணிப்பாளராக
- காந்திமதி- சுந்தரியாக, பாலுவின் மனைவி
- வெண்ணிற ஆடை மூர்த்தி- டாக்ஸி உரிமையாளராக
- ஏ. ஆர். சீனிவாசன்- ராஜசேகர், மாலதி தந்தையாக
- டைப்பிஸ்ட் கோபு- ராமையாவாக
# தென்றலே என்னைத் தொடு

## பாடல்கள்

இத்திரைப்படத்திற்கு இளையராஜா இசையமைத்திருந்தார். *தென்றல் வந்து என்னைத் தொடும்* பாடல் ஹம்சநாதம் இராகத்தில் அமைக்கப்பட்டது.
# உயரமான கோரைப்புல்

### வகைப்பாடு

தாவரவியல் பெயர் : *சைப்பிரஸ் பாப்பிரஸ்*  
குடும்பம் : சைப்பிரேசியீ (Cyperaceae)
# உயரமான கோரைப்புல்

### வகைப்பாடு

#### இதரப் பெயர்கள்

1. எகிப்து நாட்டு பாப்பிரஸ்,
1. எகிப்து நாட்டு காகிதச்செடி (Egyptian paper plant)
# உயரமான கோரைப்புல்

### செடியின் அமைவு

கோரைப் புல் போன்றது. இக்குடும்பத்தில் 85 சாதிகளும், 3,200 இனங்களும் உண்டு. சைப்பிரஸ் எனும் சாதியில் 1000 இனங்கள் உண்டு.
சைப்பிரஸ் பாப்பிரஸ் பல பருவச் செடியாகும். இதன் அடியில் மட்டத்தண்டு கிழங்கு இருக்கிறது. இதிலிருந்து தண்டுமேல் நோக்கி வளர்கிறது. இது 10-15 அடி உயரம் வளர்கிறது. இதன் நுனியில் புல்போன்ற இலைகள் ஒரே கொத்தாக பிரஸ்போல் உள்ளன. பூக்கள் மிகச் சிறியவை. பழுப்பு நிறம் உடையது. சிறு கதிர்களாக இருக்கும்.
# உயரமான கோரைப்புல்

### காணப்படும் பகுதிகள்

இவை எகிப்து நாட்டை சேர்ந்தது. ஆப்பிரிக்காவில் விக்டோரியா ஏரி அருகில் இவை 17 அடி உயரம் வளர்கிறது.
# உயரமான கோரைப்புல்

### பொருளாதார பயன்

உலகில் முதன் முதலில் பேப்பர் இச்செடியிலிருந்து தான் தயாரிக்கபட்டது.
# உயரமான கோரைப்புல்

### மேற்கோள்

| 1 || சிறியதும் - பெரியதும் || அறிவியல் வெளியீடு || ஜூன் 2001
# மரப்பெரணி

**மரப்பெரணி** (*Sphaeropteris excelsa*) என்பது மரப்பெரணி அல்லது நோர்ஃபோல்க் மரப்பெரணி என்றழைக்கப்படும் ஒரு தாவர வகையாகும். இதுவே உலகிலேயே மிகப்பெரிய பெரணி வகைத் தாவரமாக இருக்கக்கூடும். இது ஆஸ்திரேலியா மற்றும் நியூசிலாந்துக்கு அருகில் பசிபிக் பெருங்கடலில் உள்ள நோர்போக் தீவில் மட்டுமே காணப்படுகிறது. இது தாவரவியலாளர் இராபர்ட் பிரௌன் (1773-1858) என்பவருக்குப் பிறகாக பெயரிடப்பட்டது.
# மரப்பெரணி

## தாவரத்தின் அமைப்பு மற்றும் வாழிடம்

இத்தாவரம் தன் இயற்கையான வாழ்விடத்தில், 20 மீட்டர் (66 அடி) அல்லது அதற்கும் அதிகமான உயரத்தை எட்டும். Tஅகன்ற, ஈட்டி வடிவ, இரட்டைத்துய்க்கிளைகளையுடைய - சிறகுப்பிளவுள்ளது முதல் முத்துய்க்கிளைகளையுடைய ஓலைகள் வரை கொண்டிருக்கும். இந்த ஓலைகள் 5 மீட்டர் (16 அடி) நீளத்தை எட்டும். காம்பானது நீளமானதாகவும் மற்றும் வெள்ளை நிற கோடுகளைக் கொண்டதாகவும் உள்ளது, அதன் நீளவாக்கில் கோடுகள் போன்ற தையல் அமைப்பு உள்ளது. கூட்டிலை நடுக்காம்பு மற்றும் காம்புகள் வெள்ளை-பழுப்பு மற்றும் அடர் ஆரஞ்சு-பழுப்பு செதில்களால் மூடப்பட்டிருக்கும். தண்டு வயதுக்கு ஏற்ப மென்மையாக மாறும். விழுந்த இலைகள் எஞ்சியிருக்கும் நீள்வட்டத்தழும்புகளைக் கொண்டிருக்கலாம்.  
இத்தாவரமானது நார்போக் தீவில் உள்ள துணை வெப்பமண்டல மழைக்காடுகளில் இயற்கையாகவே காணப்படுகிறது. கோடை மாதங்களில் சராசரி பகல்நேர வெப்பநிலை சுமார் 23 °C (73 °F) ஐ அடைகிறது, குளிர்காலத்தில் 17 °C (63 °F) ஆகக் குறைகிறது. இந்தச் சூழலில் அனுபவிக்கக்கூடிய அதிகபட்ச வெப்பநிலை 29 °C (84 °F), குறைந்தபட்சம் 6 °C. ஆண்டு முழுவதும் 70 முதல் 80% வரையிலான மிகச்சீரான ஈரப்பதத்தைக் கொண்டுள்ளது. ஆண்டு மழைப்பொழிவு தோராயமாக 1,200 மில்லிமீட்டர்கள் (47 அங்குலம்) ஆகும்.
# மரப்பெரணி

## பாதுகாப்பு

ஒரு காலத்தில் நோர்போக் தீவில் பரந்த,தருந்த காடுகள் இப்போது தேசியப் பூங்காவின் ஒரு பகுதியாக வரையறுக்கப்பட்ட ஒரு சிறிய வனப்பகுதியாக குறைக்கப்பட்டுள்ளன. இந்தப் பூங்காவிற்குள் இத்தாவரமானது பாதுகாக்கப்படுகிறது. இது பல நாடுகளில் விவசாயச் சாகுபடியில் வளரக்கூடியதாக இருக்கிறது. அரிதானதாக இருந்தாலும் அழியும் நிலையில் உள்ளனவாக கருதப்படவில்லை.
# மரப்பெரணி

## சாகுபடி

Sphaeropteris excelsa ஒரு அலங்கார மரமாக பயிரிடப்படுகிறது. இதற்கு கரிமப் பொருட்கள் நிறைந்த நடுநிலைத்தன்மை முதல் சிறிது அமிலத்தன்மை கொண்ட மண் தேவைப்படுகிறது. மண் ஈரப்பதத்தை தக்க வைத்துக் கொள்ள வேண்டும், அதே நேரத்தில் நன்கு வடியக்கூடிய நில அமைப்பைக் கொண்டிருக்க வேண்டும். இப்பெரணித் தாவரத்தை நீர் தேங்கிய மண்ணில் நிற்க வைத்தால் பாதிக்கப்படும். இத்தாவரத்திற்கு அதிக ஈரப்பதம் மற்றும் அதிக மழை அல்லது நல்ல நீர்ப்பாசன வசதி தேவைப்படுகிறது. கோடை மாதங்களில், மிகவும் தொட்டியில் வளர்க்கப்படும் ஒரு இளஞ்செடி கூட ஒரு நாளைக்கு 0.5 லிட்டர் தண்ணீரை உட்கொள்ளும்.  
ஸ்பேரோப்டெரிஸ் எக்செல்சாவுக்கு நல்ல வெளிச்சம் தேவைப்படுகிறது, ஆனால் நாளின் வெப்பமான பகுதிகளில் நிழலாடும் போது சிறப்பாக வளர்கிறது. இது உரமிடும்போது நன்கு விளைச்சலை அளிக்கிறது, ஆனால், சில வணிக உரங்கள் முறையற்ற ஓலைகளைக் கொண்ட ஒரு பெரிய ஆனால் பலவீனமான தாவரத்தை உருவாக்கக் கூடும். இது லேசான உறைபனிகளை மட்டுமே தாங்கும். பெரிய தாவரங்கள் ஒரு இரவில் மைனஸ் மூன்று டிகிரி செல்சியஸ் வெப்பநிலையில் வாழக்கூடும்.  
பிரிட்டன் போன்ற நாடுகளில் இது கண்ணாடிக் காப்பகங்களில் சிறப்பாக வளர்க்கப்படுகிறது. இத்தாவரத்தின் பெரிய அளவு இவ்வாறான வளர்ப்பு முறைக்கு நடைமுறைச் சிக்கல்களைத் தருகின்றது. ஒரு அழகான மற்றும் பலனளிக்கும் தாவரம் குளிர் பிரதேசங்களில் வளர்க்கப்படும்போது, இத்தாவரத்தின் ஆர்வலர்கள் கண்டிப்பாக அர்ப்பணிப்புடன் கவனித்து வளர்க்க வேண்டியுள்ளது.  
இது வித்துகளிலிருந்து எளிதில் வளர்க்கப்படுகிறது. இத்தாவரம் இளமையாக இருக்கும்போது மிக வேகமாக வளரும்.
# உருளைக்கிழங்கு மரம்

**உருளைக்கிழங்கு மரம்** (*Solanum macranthum*) என்பது பிரேசில் நாட்டில் காணப்படும் உருளைக்கிழங்கு குடும்பத்தைச் சேர்ந்த நடுத்தர அளவிலான நாற்பது அடி (பன்னிரண்டு மீட்டர்) வெப்பமண்டல மரமாகும். மேலும் இது இரண்டு விஷயங்களுக்கு குறிப்பிடத்தக்கது. முதலில் அதன் பூக்கள் திறந்த பிறகும் பெரிதாக வளர்ந்து, அளவு இரட்டிப்பாகி, இறுதியில் இரண்டு அங்குலங்கள் (5 சென்டிமீட்டர்) அகலமாக மாறும். இது எந்த முழு அளவிலான மரத்தைவிட மிகக் குறுகிய ஆயுட்காலம் கொண்டது. இது நான்கு வயதில் முழு வளர்ச்சியடைந்து, அதன் ஐந்தாவது வயதில் இறந்துவிடும். மகரந்தச் சேர்க்கை செய்தால், பூக்கள் இரண்டு அங்குலங்கள் (ஐந்து சென்டிமீட்டர்) விட்டம் கொண்ட ஒரு வட்டமான, ஆரஞ்சு பழத்தை உருவாக்கும். இதனுடைய பூக்கள் 5-லிருந்து 7-மடல்களுடன் சுமார் 15 அங்குலங்கள் (39செமீ) நீளமும் மற்றும் பாதி அகலமும் கொண்டதாக இருக்கும். பூ வெடிக்கும்போது வெள்ளையாக இருக்கும். பிறகு இது ஊதா சிவப்பு நிறமாக மாறிவிடும்.
# உருளைக்கிழங்கு மரம்

## வகைப்பாடு

தாவரவியல் பெயர் : ''சோலானம் மேக்ரந்தம் (Solanum macrantham)  
குடும்பம் : *'சோலனேசியீ*(Solanaaceae)  
இதரப் பெயர் : **பெரிய நட்சத்திர உருளைக்கிழங்கு மரம்** (*Giant star potato tree*)
# உருளைக்கிழங்கு மரம்

## மரத்தின் அமைவு

இக்குடும்பத்தில் மரமாக வளரக் கூடியது. இது ஒன்றே. இது 33 அடிக்கும் (10மீ) மேல் வளரக்கூடியது. விரிந்து பரந்து வளரும். இதனுடைய இலைகள் பெரியதாகவும் பலப்பிரிவுகளாக பிரிந்த பார்ப்பதற்கு மிக அழகாகவும் இருக்கும். இம்மரத்தில் உள்ள பூக்கள் உருளைக்கிழங்கு செடிகளில் உள்ள பூக்கள்போலவே இருக்கும் மேலும் இதனுடைய பூக்கள் 7 முதல் 12 கொத்தாக இருக்கும்.  
இவை வேகமாக வளரக்கூடியவை. இவற்றின் விதைகள் தட்டையாக அழுந்தித் தகடு (அ) பொட்டு போல இருக்கும். விதைகள் மூலம் பயிரிடப்படுகிறது. இவற்றை அழகு மரமாக வளர்க்கிறார்கள். இக்குடும்பத்தில் 72 சாதிகளும் 1750 இனங்களும் உள்ளன. இவற்றில் இது ஒன்றே மரமாக வளரக்கூடியது.
# உருளைக்கிழங்கு மரம்

## மேற்கோள்

- சிறியதும் - பெரியதும் அறிவியல் வெளியீடு, ஜூன் 2001
# பெரிய உருண்டை சப்பாத்திக் கள்ளி

**பெரிய உருண்டை சப்பாத்திக் கள்ளி** (*Enhinocactus grandis*) என்ற இத்தாவரம் காக்டேசீயீ குடும்பத்தைச் சார்ந்தது. இத்தாவரம் பீப்பாய் சப்பாத்திக் கள்ளி, இராட்சத பீப்பாய் சப்பாத்திக் கள்ளி என்றும் அழைக்கப்படுகிறது. இதன் பூர்வீக வாழிடம் மெக்சிகோவின் பியூப்லாவில் காணப்படும் சுண்ணாம்புப்பாறைக் குன்றுகளாகும். இது எக்கினோகாக்டஸின் மிகப் பெரிய இனங்களில் ஒன்றாகும். இது பியூப்லாவின் பாலைவனங்களில் காணப்படும் மிகவும் சிறப்பியல்பு கொண்ட, கவனத்தைக் கவர்கின்ற தாவரமாகும்.
# பெரிய உருண்டை சப்பாத்திக் கள்ளி

## செடியின் அமைவு

இச்சப்பாத்திக் கள்ளி உருண்டை வடிவமாக பீப்பாய் போன்று இருக்கும். இது 10 அடி உயரமும், 10 அடி சுற்றளவும் கொண்டது. இதன் உருளை வடிவத் தண்டு கீற்று கீற்றாக நீளவாக்கில் இருக்கும். இவ்வரம்புகளில் முள் வட்டங்கள் இருக்கும். இவை 5 செ.மீ. நீளம் உடையன. தண்டின் மேல் உச்சிப் பகுதியில் முட்கள் மஞ்சள் மற்றும் சிவப்பு நிறத்திலும், இதனிடையே ரோமம் போன்ற முட்களும் உள்ளன. இந்தச் சப்பாத்திக் கள்ளியில் 5 செ.மீ. நீளமுடைய மஞ்சள் நிறப்பூக்கள் உண்டாகின்றன. இதன் கனியில் ரோமம் போன்ற முட்கள் உள்ளன. சப்பாத்திக் கள்ளியின் தண்டுப்பகுதியில் நீர் சேமித்து வைக்கப்படுகிறது. இதன் தண்டுகள் பச்சை நிறமாக உள்ளன. இது உணவைத் தயாரிக்கப் பயன்படுகிறது. இதன் இலைகள் முட்களாக மாறிவிடுகின்றன. ஆகவே, இவற்றில் இலைகள் இருப்பதில்லை.
# பெரிய உருண்டை சப்பாத்திக் கள்ளி

## காணப்படும் பகுதிகள்

இது தெற்கு மெக்ஸிகோ பகுதிகளில் வளர்கிறது. சப்பாத்திக் கள்ளிக் குடும்பத்தில் 25 சாதிகளும், 1500 இனங்களும் உண்டு.
# உயரக் கற்றாழை

**உயரக் கற்றாழை** (*Saguaro*) என்பது சப்பாத்திக் கள்ளிக் குடும்பத்தில் மிக உயரமாக வளரும் மரமாகும். இது 50 முதல் 70 அடி உயரம் வளரக் கூடியது. அடி மரம் 2 அடி விட்டம் கொண்டது. தூண் போன்ற பல கிளைகளைக் கொண்டு இருக்கும். பார்ப்பதற்கு மெழுகுவர்த்தி போன்று இருக்கும். கிளைகளின் முனைகளில் 10 செ.மீ. நீளமுடைய அழகிய வெள்ளை நிற புனல் வடிவப் பூக்கள் உண்டாகும். இப்பூக்கள் நண்பகல் நேரத்தில் வெடிக்கும். இதன் கனி சூன் மாதத்தில் பழுக்கும். இது ஊதா கலந்து செந்நிறமாக இருக்கும். அரிசோனா நாட்டில் பாப்பாகோ இந்தியர்கள் இதை உணவாக உண்கிறார்கள். விதை கருப்பாக, பளபளப்பாக இருக்கும்.
# உயரக் கற்றாழை

## சிறப்புப் பண்புகள்

இம்மரம் 250 ஆண்டுகள் வரை உயிர் வாழக் கூடியது. ஒரு இஞ்ச் வளர 30 வருடங்கள் ஆகிறது. அரிசோனாவிலும் மெக்ஸிகோ, கலிபோனியா ஆகிய இடங்களில் பாறை நிறைந்த பகுதியிலும் மலைப்பகுதியிலும் இவைகள் நன்கு வளர்கின்றன.
# எறும்புச் செடி

**எறும்புத் தாவரம்** (*Myrmecodia tuberosa*) என்பவை மரத்தின் மீது படர்ந்து வாழும் மேலொட்டிகளை குறிக்கிறது. இது சில எறும்பினங்களோடு இணைவாழ்வு உறவில் உள்ளது. எறும்புகள் இதன் போலான உட்கூடை வாழப் பயன்படுத்துகின்றன. தாவரத்தைப் பிற பூச்சிகளைடம் இருந்து பாதுகாக்கின்றன. தம் கழிவால் தாவரத்துக்கு ஊட்டச்சத்துகளை அளிக்கின்றன. கைடினோபைட்டம் பார்மிக்கேரிய்ம், பிமட்டோடிசு சினுவோசா, திசுச்சிடியா இராப்பிளெசியானா ஆகியனவும் மைர்மிசோடியா டியூபெரோசா போன்ற மேலொட்டிகளாகும். இவை சரவாக் வெண்மணலிலும் குப்பைகளிலும் வளர்வனவாகும்.
# எறும்புச் செடி

## வகைப்பாடு

தாவரவியல் பெயர் :*மைர்மிசோடியா டியூபெரோசா* **Myrmecodia tuberosa**  
குடும்பம் : **ரூபியேசியீ** (Rubiaceae)  
இதரப் பெயர் :எறும்புக் கூடுகள் (Ants Nests)
# எறும்புச் செடி

## விவரிப்பு

இது ஒரு சிறியச் செடி. இதனுடைய அடிப்பகுதி மட்டத் தண்டுக்கிழங்கு உடையது. உருண்மை வடிவமாக குடுவை போன்று உள்ளது. 20 செ.மீ. விட்டம் உடையது. இதன் மீது வசத்தன்மை உடைய குத்தக் கூடிய ரோமம் உள்ளது. இதனுடைய தண்டு நான்கு முகம் கொண்டது இலைகள் சதைப்பற்று உடையது. பூக்கள் சிறியவை. வெள்ளை நிறமுடையது.
இதனுடைய கிழங்கின் உள்பகுதி வெள்ளிடமாக அறை போன்று உள்ளது. இதனுள் எறும்புகள் குடியிருக்கின்றன. மேலும் இதன் மீது பாதுகாக்கிறது. எறும்பின் மூலமும் இச்செடிக்கு பயன் உள்ளது.
# கிராம்மட்டோபைலம் ஸ்பிசியோசம்

**கிராம்மட்டோபைலம் ஸ்பிசியோசம்** (*Grammatophyllum Speciosum*) என்பது லாவோஸ், மியான்மர், தாய்லாந்து, வியட்நாம், போர்னியோ, இந்தோனேசியா (சுமத்ரா, ஜாவா, சுலாவேசி) மற்றும் மலேசியா ஆகியோரை பூர்வீகமாகக் கொண்ட ஆர்க்கிட் தாவர இனமாகும். இது பிலிப்பைன்ஸ், நியூ கினியா, சாலமன் தீவுகளிலும் காணப்படுவதாக பதிவு செய்யப்பட்டுள்ளது. இது கின்னஸ் உலக சாதனைகள் புத்தகத்தால் உலகின் மிக உயரமான ஆர்க்கிட் என பட்டியலிடப்பட்டுள்ளது, இதன் மாதிரிகள் 7.62 மீட்டர் (25 அடி) உயரம் வரை பதிவு உள்ளது செய்யப்பட்டுள்ளன.
# கிராம்மட்டோபைலம் ஸ்பிசியோசம்

## விளக்கம்

தாவரக் குடும்பங்களில் மிகப் பெரிய குடும்பம் **ஆர்க்கிடேசியீ** குடும்பம் ஆகும். இக்குடும்பத்தில் 30,000 இனச் செடிகள் உள்ளன. இவற்றில் மிகப்பெரிய செடி இது ஆகும். இது மரங்கள் மீது தொற்றுச் செடிகளாக வளர்கின்றது. இவற்றின் அடிப்பகுதியில் பொய்க் கிழங்கு உள்ளன. இதனுடைய தண்டு 6-10 அடி உயரம் வளரக்கூடியது. இலைகள் 1-2 அடி நீளத்திற்க தண்டில் இரண்டு வாரிசையில் உள்ளன. பூங்கொத்து 8 அடி நீளத்திலும், சுமார்; 70 முதல் 100 பூக்கள் கொண்டும் உள்ளது. இதனுடைய பூக்கள் பெரியதாகவும், மஞ்சள் மற்றும் சிவப்பு கருஞ்சிவப்பு புள்ளிகளுடன் இருக்கும். இவ்வினத்தில் 8 சாதிகள் உள்ளன. இச்செடி ஜாவா, மலேசியா, வியட்நாம் ஆகிய நாடுகளில் வளர்கிறது. ஜாவாவில் உள்ள மரத்தில் 18 அடி சுற்றி இச்செடி தொற்றி படர்ந்து வளர்ந்துள்ளது. மரத்தில் 8 அடி நீளத்திற்கு வேர்கள் ஒட்டி உள்ளன.
# தவுக்கிளாசு பிர்

**தவுக்கிளாசு பிர்** *(Douglas fir)* என்பது வடமேற்கு அமெரிக்காவில் காணப்படும் மிகவும் உயரமான மரவகை ஆகும்.
# தவுக்கிளாசு பிர்

## வகைப்பாடு

தாவரவியல் பெயர் : *சிடோட்சுகா மென்சீசில்*
**Pseudotsuga menziesii**  
குடும்பம் : **பைனேசியே**
இதரப் பெயர் : **தவுக்கிளாசு பிர்** (Douglas Fir)
# தவுக்கிளாசு பிர்

## மர விவரிப்பு

மிகவும் உயரமாக வளரும் மரங்களில் இதுவும் ஒன்று. இது 330 அடி (100 மீ) உயரம் வளரக்கூடியது. மிகவும் பசுமையாக இருக்கும். இம்மரம் உருளையாக இருக்கும். மரத்தின் பட்டை முதலில் சாம்பல் நிறத்தில் இருந்து, பிறகு சிகப்பு நிறமாகவும் மாறும். இம்மரம் மிகவும் வேகமாக வளரும் மரம் ஆகும். இது மிகவும் கடினமானதும், உறுதியானதும் ஆகும். கூம்புகள் தொங்கிக் கொண்டு இருக்கும். செதிலுக்கு இடையில் ஆண் பூக்களும் பெண் பூக்களும் உள்ளன. ஆண் பூக்கள் ஊதா நிறத்திலிருந்து மஞ்சள் நிறத்திலும், பெண் பூ ஊதா சிவப்பிலிருந்து பச்சையாகவும் இருக்கும். இவற்றை காடுகளின் ராஜா எனவும் அழைப்பார்கள். 417 அடி உயரம் கொண்ட ஒரு மரம் 1895 ஆண்டு வெட்டியுள்ளார்கள். இம்மரங்களை அழகுக்காகவும் வளர்க்கிறார்கள். மேலும் இதை இருப்புத்தடத் தண்டவாளங்களுக்கும் பயன்படுத்துகிறார்கள்.
# தவுக்கிளாசு பிர்

## காணப்படும் பகுதிகள்

இம்மரம் வட அமெரிக்காவில் கனடா முதல் மெக்சிகோ வரை காணப்படுகிறது.
# ச. அனிதா

**அனிதா** தமிழகத்தின் அரியலூர் மாவட்டம், குழுமூரைச் சேர்ந்த மாணவியாவார். இவர் 2016-2017 கல்வியாண்டில் மார்ச் 2017 இல் நடைபெற்ற மேல்நிலைக் கல்வி பொதுத்தேர்வில் 1200-க்கு 1176 மதிப்பெண்களும் நீட் தகுதித் தேர்வில் 700-க்கு 86 மதிப்பெண்களும் பெற்றார். 2017 ஆம் ஆண்டு நீட் தேர்வு அடிப்படையில் மருத்துவ மாணவர் சேர்க்கை நடைபெற்றதால், தனது கனவான மருத்துவக் கல்வி படிப்பது சாத்தியமாகவில்லை என்ற கவலையில் செப்டம்பர் 1 ஆம் தேதி (வெள்ளிக்கிழமை) மாணவி அனிதா தூக்கிட்டுத் தற்கொலை செய்துக்கொண்டார்.
# ச. அனிதா

## குடும்பப் பின்னணி

அனிதாவின் தந்தை சண்முகம், திருச்சி காந்தி காய்கறிச் சந்தையில் சுமை தூக்கும் தொழிலாளியாக பணியாற்றினார்.
# ச. அனிதா

## நீட் தேர்வு அவசர சட்டமும், உச்சநீதிமன்ற வழக்கும்

நீட் தேர்விலிருந்து விலக்கு அளிக்கக் கோரி தமிழக அரசு அவசரச் சட்டம் கொண்டு வந்தது. இந்தச் சட்டத்துக்கு மத்திய அரசும் ஒப்புதல் அளித்தது. இந்நிலையில் நீட் தேர்வின் அடிப்படையில் தமிழகத்தில் மருத்துவப் படிப்புக்கான கலந்தாய்வை உடனடியாக நடத்த வேண்டும் எனக்கோரும் மனுவினை உச்ச நீதிமன்றத்தில் தாக்கல் செய்தனர். வழக்கறிஞர் நளினி சிதம்பரம் இந்த மனுவை அவசர மனுவாகக் கருதி விசாரணைக்கு எடுத்துக்கொள்ள வேண்டும் எனவும் உச்ச நீதிமன்றத்தில் முறையிட்டார். நீட் தேர்வு அடிப்படையில் தமிழகத்தில் மருத்துவக் கலந்தாய்வினை செப்டம்பர் 4 ஆம் தேதிக்குள் நடத்திட வேண்டும் என உச்சநீதிமன்றம் ஆகத்து 22 ஆம் தேதி உத்தரவிடப்பட்டது.
# ச. அனிதா

## தற்கொலைக்குப் பிறகான நிகழ்வுகள்

அனிதாவின் மரணத்தைத் தொடர்ந்து, தமிழகத்தில் நீட் தேர்வு முறைக்கு எதிரான போராட்டங்கள் பெரிய அளவில் தொடர்ந்து நடைபெற்றன.
# விக்டோரியா (தாவரம்)

இது மிகப்பெரிய வியக்கத்தக்க இலை கொண்ட நீர்த்தாவரம் ஆகும். இதன் மட்டத்தண்டு கிழங்கு சேற்றில் புதைந்திருக்கும். நீர் நிலைவற்றி செடி காய்ந்து போனாலும், கிழங்கில் உயிர் நிலைத்திருக்கும். திரும்பி நீர் வந்ததும் கிழங்கிலிருந்து புதிய இலை, பூ வரும். கிழங்கிலிருந்து வேர்கள் சேற்றுக்குள் வளரும். இது வளர்வதற்கு மிகப் பெரிய நீர் நிலைகள் தேவைப்படுகின்றன. ஒவ்வொரு தாவரத்திலிருந்தும் சுமார் 40-45 இலைகள் தோன்றுகின்றன. இவ்விலைகள் மிகப் பெரிய ஒரு தட்டு போல் காட்சி அளிக்கின்றன. மிகப் பெரியதாக வளர்ச்சியடைந்த ஓர் இலை 6-7 அடி விட்டம் கொண்டது. ஓரம் தட்டு போல் மேல் வளைந்திருக்கும். இது 7 செ.மீ. இருக்கும். இவ்விலைகள் 68-85 கிலோ எடை தாங்கக் கூடியன. ஏறி உட்கார்ந்தால் இது கிழிவது இல்லை. இதில் 20 முதல் 40 வரை பூக்கள் வரும். இப்பூக்கள் ஓர் அடி அகலம் கொண்ட வெள்ளை ரோஜா நிறமும் மிக வாசனையும் உடையன. இவைகளில் 400 முதல் 600 விதைகள் வரை காணப்படும். விதைகளை வறுத்து உண்கிறார்கள்.
இவற்றில் 3 இனங்களுண்டு. அயின மண்டல அமெரிக்காவிலும், அமேசான் ஆற்றிலும் வளர்கிறது. இதை முதன் முதலில் **1801** ஆம் ஆண்டு பிரேசில் நாட்டில் கண்டனர். பிறகு 1837ஆம் ஆண்டு ஐரோப்பாவிற்குக் கொண்டு சென்றனர். இதற்குப் புகழ் பெற்ற **மகாராணி விக்டோரியாவின்** பெயரை வைத்தனர்.
# விக்டோரியா (தாவரம்)

### மேற்கோள்

|| அறிவியல் வெளியீடு || ஜூன் 2001
# சிறை மரம்

**சிறை மரம்** (*Jail tree*) என்பது ஒரு நபரைச் சிறையில் அடைக்கப் பயன்படும் மரமாகும். இம்முறையில் கைதி ஒருவர் சங்கிலியால் பிணைக்கப்பட்டு மரம் ஒன்றில் கட்டப்படுகிறார். 19ஆம் ஆண்டின் பிற்பகுதியிலும் 20ஆம் நூற்றாண்டின் முற்பகுதியிலும் அமெரிக்காவின் அரிசோனா பிராந்தியத்தில் சிறை மரங்கள் பயன்படுத்தப்பட்டன. இம்மரங்களில் சில இன்றும் வாழ்கின்றன. ஆத்திரேலியாவிலும் சிறை மரங்கள் பயன்படுத்தப்பட்டன. எடுத்துக்காட்டாக டெர்பி மற்றும் விந்தாமில் உள்ள போப் சிறைச்சாலை மரம்.
# சிறை மரம்

## எடுத்துக்காட்டுகள்

- கிளிசன் சிறையில் மரம் : அரிசோனா மாநிலத்தின், தாம்ஸ்டோன் அருகே, கிளிசன் நகரில் உள்ள ஒரு பெரிய கருவாலி மரம். மரத்தின் தூரினைச் சுற்றி ஒரு தடிமனான உலோக கம்பி வடம் மற்றும் சங்கிலி கைதிகளைப் பிணைக்கக் கைவிலங்குகளுடன் உள்ளது. 1909இல் மர-சட்ட சிறைக் கட்டடத்தை நிர்மாணிப்பதற்கு முன்பு இது பயன்பாட்டிலிருந்தது.
- சொர்க்க சிறை மரம்: ஒரு இணை கருவாலி மரங்கள், அவற்றுக்கு இடையே ஒரு நீளச் சங்கிலி. கைதிகள் இந்தச் சங்கிலியால் கட்டப்பட்டனர். அரிசோனாவின் கைவிடப்பட நகரமான பாரடைஸில் அமைந்துள்ளது.
- ரூபி சிறை மரம்: அரிசோனாவின் கைவிடப்பட்ட நகரமான ரூபியில், மெஸ்கைட் மரங்கள் கைதிகளைச் சங்கிலியால் பிணைக்கப் பயன்படுத்தப்பட்டன. தற்போதைய கான்கிரிட் கட்டடம் 1936 ஆம் கட்டுவதற்கு முன்னர் பயன்படுத்தப்பட்டது.
- விக்கன்பர்க் சிறை மரம்: இது 200 ஆண்டுகள் பழமைவாய்ந்த மரமாகும். இதில் கைதிகள் சங்கிலி மற்றும் கைவிலங்குகளுடன் பிணைக்கப்பட்டனர். இது அரிசோனாவின் விக்கன்பர்க்கில் அமைந்துள்ளது. 1863 மற்றும் 1890க்கு இடையில் பயன்பாட்டிலிருந்தது. ஆரம்பக்கால விக்கன்பர்க் சுரங்க முகாம் வரலாற்றுத் தொடர்புக்காகப் பாதுகாக்கப்பட்டு வருகிறது.
# சிறை மரம்

## இதே போன்ற சிறைகள்

- அரிவாக்கா சிறை: தரையில் கான்கீரீட் பலகை இரு உலோக கம்பிகளுடன் கனமான சங்கிலிகள் இணைக்கப்பட்டிருக்கும். இச்சங்கிலிகளில் கைதிகள் பிணைக்கப்படுவர். அரிசோனாவின் வரலாற்று நகரமான அரிவாக்காவில் அமைந்துள்ளது.
- கிரேட்டர்வில் சிறை: தரையில் ஒரு பெரிய துளையிடப்பட்டிருக்கும். கைதிகளை மேலே அல்லது கீழே விட ஒரு கயிறு பயன்படுத்தப்பட்டது. அரிசோனாவின் கிரேட்டர்வில்லே என்ற பயன்பாட்டில் இல்லா நகரத்தில் அமைந்துள்ளது.
- டூபக் சிறை: கைதியைப் பிணைக்க ஒரு இணை மர இடுகை மண்ணில் புதைக்க இரும்புகளுடன் உள்ளன. அரிசோனாவின் டூபக்கில் உள்ள நகரச் சிறைச்சாலையாகப் பயன்படுத்தப்படுவதற்கு முன்னர், இவை முதலில் ஒரு ஸ்பானிஷ் கப்பலில் கைதிகளைச் சங்கிலியால் கட்டுவதற்குப் பயன்படுத்தப்பட்டன. அவை இப்போது டூபக் பிரசிடியோ மாநில வரலாற்றுப் பூங்காவின் அருங்காட்சியகத்தில் காட்சிக்கு வைக்கப்பட்டுள்ளன.
# டாக்சோடியம்

**சதுப்பு ஊசியிலை மரம்** *(swamp cypress)* ***(Taxodium distichum) *** அல்லது **வழுக்கை ஊசியிலை மரம்** அல்லது
*சிப்ரே* Louisiana) என்பது ஓர் இலையுதிரும் ஊசியிலை மரவகையாகும். இது குரெசாசியே குடும்பத்தில் அமைந்த தாவர இனமாகும். இது தென்கிழக்கு ஐக்கிய அமெரிக்காவைத் தாயகமாகக் கொண்டதாகும். வன்மையும் விறைப்பும் உள்ள இந்த மர இனம், ஈரமான, உலர்ந்த, சதுப்பான பலவகை மண்வகைகளிலும் வளர்கிறது.இது சிவந்த துருநிற ஊசியிலைகலை உதிர்ப்பதால் கவனம் பெற்ற மரமாகும்.  
இது வளர்ப்பினங்களைக் கொண்டுள்ளது இது பொதுவெளியில் குழுக்குழுவாக நடப்படுகிறது. இதன் பொதுப் பெர்களாக வழுக்கை ஊசியிலை மரம், சதுப்பு ஊசியிலை மரம்,, ** வெண் ஊசியிலஈ மரம்**, ** ஓதநீர் சிவப்பு ஊசியிலை மரம்**, **வளைகுடா ஊசியிலை மரம்**, **சிவப்பபஊசியிலை மரம்** என்பன அமைகின்றன.  
வழுக்கை ஊசியிலை மரம் உலூசியானாவின் மாகாண அரசின் மரமாக ஐக்கிய அமெரிக்க மாநில மரங்களில் அலுவவல் முறையில் 1963 இல் அறிவிக்கப்பட்டுள்ளது.
# டாக்சோடியம்

## வகைப்பாடு

தாவரவியல் பெயர் : *டாக்சோடியம் டிசுட்டிரிக்கம்* **'Taxodium distrchum**'  
குடும்பம் : டாக்ஸோடிசியீ (Taxoidaceae)  
பிற பெயர்கள் : வழுக்கை ஊசியிலை சதுப்பு ஊசியிலை, மூட்டு ஊசியிலை.
# டாக்சோடியம்

## விவரிப்பு

இம்மரம் சதுப்பு நிலத்தில் வளர்கிறது. இது 25 முதல் 100 அடி உயரம் வரை வளர்கிறது. இதன் இலைகள் சிறகு போல் உள்ளன. இதன் அடிப்பகுதி முட்டுக் கொடுப்பது போல் 10 அடி சுற்றளவிற்கு வேர் பருத்துள்ளது. சதுப்புப் பகுதியில் உயிரகம்(ஒட்சிசன்) வேருக்கு கிடைப்பதில்லை. இதனால் காற்றுறிஞ்சி வேர்கள் ஆகாயத்தை நோக்கி வளர்கின்றன. ஒவ்வொரு வேரும் ஒரு அடி நீண்டு அடிப்பெருத்தும் நுனி சிறுத்தும் இருக்கும். இவ்வேரின் நுனியில் துவாரம் உள்ளது. இதன் வழியாக காற்று உட்புறம் செல்கிறது. இதனால் உயிரகம் கிடைக்கிறது. இம்மரத்தின் அடிப்பகுதி 10 அடி உயரத்திற்கு மென்மையான சோற்றது திசுக்கள் உள்ளது. முதிர்ச்சியடைந்த மரத்தின் அடிப்பகுதி வெற்றிடமாக உள்ளது. இம்மரம் மஞ்சள் அல்லது சிவப்பு நிறத்தில் உள்ளது. இம்மரம் படகு செய்ய பயன்படுகிறது. இவற்றில் மூன்று இன மரங்கள் உள்ளன. இவை மெக்சிகோவில் வளர்கின்றன. இவ்வகை மரங்கள் நெடுங்காலம் உயிர் வாழ்கின்றன. டாக்சோடியம் மூக்குருனேட்டம் என்கிற மரம் ஒசாக்கா என்கிற இடத்தில் 4000 ஆண்டுகளாக உள்ளது. இது 165 அடி உயரமும் 40 அடி விட்டமும் கொண்டுள்ளது. 112 அடி சுற்றளவு உடையதுரீது உலகில் இரண்டாவது பெரிய சுற்றளவு கொண்ட மரமாகும். || அறிவியல் வெளியீடு || ஜூன் 2001  
=
# பெருவியன் மிளகு

**பெருவியன் மிளகு மரம்** (*Schinus molle*) 50 அடி உயரமும், 3 அடி சுற்றளவும் கொண்டது. கிளைகள் தொங்கிக் கொண்டு இருக்கும். இலைகள் கூட்டிலையாக 25 இருக்கும். இதனுடைய பெண் மரத்தில் மிகச் சிறிய வெளுத்த மஞ்சள் சிறப்பூக்கள் உள்ளன. இதனுடைய கனிகள் மிகச் சிறியதாக, உருண்டையாக 6 மி.மீ. அளவிற்கு உள்ளது. இது சிவந்த ரோஸ் நிறத்தில் உள்ளது. பார்ப்பதற்கு மிளகு போலவே உள்ளது. இவை கிளைகளில் கொத்து கொத்தாக தொங்கும். இவற்றிலிருந்து உண்மையான கருப்பு மிளகிலிருந்து வரும் வாசனையே வருகிறது. மேலும் மிளகின் அதிகப்படியான வாசனை மரத்தின் அனைத்துப் பாகத்திலிருந்தும் கிடைக்கிறது. மேலும் இலையை தேய்த்தாலும் மிளகு வாசனையே ஆவியாகக் கூடிய எண்ணெய் கிடைக்கிறது. இந்த எண்ணெயும் அதிகப்படியான மிளகு வாசனையே வருகிறது. மிளகிற்கு மாற்றாக பயன்படுத்துகிறார்கள். இம்மரத்தின் பட்டை தோல் பதனிடப் பயன்படுகிறது.
இம்மரத்தின் தாயகம் பெரு நாடு ஆகும். இச்சாதியில் 17 இனங்கள் உள்ளன.
# மிருதுவான மரம்

**ஆக்ரோமா பிரமிடேல்** (*Ochroma pyramidale*) , பொதுவாக **பால்சா மரம்** அல்லது **தக்கை மரம்** என்றும் அழைக்கப்படும் இது அமெரிக்காவை பூர்வீகமாகக் கொண்ட ஒரு பெரிய, வேகமாக வளரும் மரமாகும். இது ஆக்ரோமா இனத்தின் ஒரே ஒரு இன மரமாக உள்ளது.
# மிருதுவான மரம்

### மரத்தின் அமைவு

இது உலகில் உள்ள மரங்களில் மிகவும் லேசான மரம். மரங்கள் பொதுவாக 30 முதல் 40 ஆண்டுகளுக்கு மேல் வாழாது. இது 60 முதல் 70 அடி உயரம் வளரக்கூடியது. மிகவும் வேகமாக இம்மரம் வளரும். இதன் மரச் சோறு தக்கை போன்று இருக்கும். இதனால் இம்மரத்தை கட்டுமரம் செய்வதற்கும், முதல் உதவிக்குப் பயன்படும் மிதவையாகவும் பயன்படுத்துகிறார்கள். மேலும் விமானம் கட்டுவதற்கும், சுரங்கங்களில் மின் தடையாகவும் பயன்படுத்துகிறார்கள்.  
இம்மரம் மத்திய அமெரிக்காவில் வளர்கிறது. இம்மரத்தில் பழுப்பு நிற வெள்ளை பூக்கள் வருகிறது. இம்மரத்தில் வரும் பழுப்பு நிற காய்கள் பார்ப்பதற்கு விசித்திரமாக இருக்கும். இதன் உள்ளே உள்ள பஞ்சு மினுமினுப்பாகவும் செம்பழுப்பு நிறத்தில் இருக்கும். இப்பஞ்சு தலையணை செய்வதற்குப் பயன்படுகிறது.
# நெருப்பை விரும்பும் செடி

## செடியின் அமைவு

இம்மரம் 10 முதல் 30 அடி உயரம் வளரக்கூடியது. இதில் நெருக்கமாக பல கிளைகள் உண்டு. இதனுடைய இலைகள் மிகவும் விசித்திரமானது. ஒரு அடி நீளம் மட்டுமே உள்ளது. இதனுடைய விளிம்பு பற்கள் போன்று உள்ளது. இலை பச்சை முதல் சாம்பல் பச்சை நிறத்தில் இருக்கும். பூ மிகவும் அழகாக இருக்கும். பூவைச் சுற்றி பூவடிச் செதில் அதிகமாக இருக்கும். பூக்கள் தூகை போல் உள்ளது.
இதன் தாயகம் ஆத்திரேலியா ஆகும். சர் ஜோசப் பாங்க்ஸ் என்கிற ஆங்கில விஞ்ஞானியின் பெயர் இம்மரத்திற்கு வைக்கப்பட்டுள்ளது. இவற்றில் 46 வகைகள் உள்ளது.
நெருப்பு என்றால் தாவரங்களுக்கு மிகவும் ஆபத்தானது. ஆனால் இச்செடியின் விதைகள் வெடித்து சிதறுவதற்கு நெருப்பு மிகவும் அவசியம். வெடித்து சிதறினால் மட்டுமே விதைகள் முளைக்கும். நெருப்பு ஏற்படவில்லை என்றால் இச்செடிகள் செடிகள் முளைப்பது கிடையாது. சிறு புதர்கள் தீப்பிடித்து எரியும் போது ஏற்படும் வெப்பத்தால் கனியின் ஓடு வெடித்து விதையை வெளியே கொட்டுகிறது.
# கோனோஃபைட்டம் கால்குலசு

**கோனோஃபைட்டம் கால்குலசு** (Conophytum calculus) என்பது ஐசோஏசியே என்ற பூக்கும் தாவரக் குடும்பத்தைச் சேர்ந்த தென்னாப்பிரிக்க இனச் சதைப்பற்றுள்ள தாவர இனமாகும்.
# கோனோஃபைட்டம் கால்குலசு

## விளக்கம்

உருண்டையான பந்து வடிவ சதைப்பற்றுள்ள செடியானது பிரிக்கப்பட்டு அடர்த்தியான கொத்துகளை உருவாக்குகிறது. சதைப்பகுதி பார்ப்பதற்கு கூழாங்கலைப் போலவும் சதை உறுதியானதாகவும் இருப்பதால் கால்குலசு என்ற பெயர் இதற்கு வந்தது. கூழாங்கல்லுக்கு இலத்தின் மொழியில் கால்குலசு என்பது பெயராகும். இலையுதிர்காலத்தில் மஞ்சள் அல்லது ஆரஞ்சு நிறப் பூக்களை உற்பத்தி செய்கிறது. இவை இரவில் மலர்கின்றன. கிராம்புகளின் நறுமணத்தைக் கொண்டிருக்கும்.  
மேலே ஒரு சிறிய பிளவை மட்டுமே விட்டு விட்டு தாவரத்தின் இலை-இணை முழுவதுமாக ஒன்றிணைந்து பந்தின் வடிவத்தை உருவாக்குகிறது. இப்பிளவில்தான் பூவும் அடுத்தடுத்த இலை இணையும் வெளியே முளைக்கின்றன. பந்தின் உள்ளே புதிய இலை இணை உருவாகிறது. இது தயாரானதும், புதிய இலை-இணை பந்து மூலம் பிளவுபடுவதற்கு முன்னதாக பழைய இலை-இணை பந்து சுருங்கி உலர்ந்துவிடும். மேல்தோல் (இதனால் உலர்ந்த இலை உறை) தடிமனாகவும் வலுவாகவும் இருக்கும்.  
தாவரங்கள் மிக நீண்ட காலம் வாழ்கின்றன, மேலும் தனீனங்கள் 50 ஆண்டுகளுக்கும் மேலாக சாகுபடியில் வைக்கப்பட்டுள்ளன. இவை மெதுவாக ஈடுசெய்யப்பட்டு, கொத்துக்களை உருவாக்குகின்றன.
# கோனோஃபைட்டம் கால்குலசு

## துணை இனங்கள்

- கோனோஃபைட்டம் கால்குலசு துணை இனம் கால்குலசு: இவ்வகை கிளையினங்கள் வட்டமாக ஒரே மாதிரியான சாம்பல்-பச்சை தலைகள், மென்மையான உறைகள் மற்றும் மேடுகளை உருவாக்குவதற்கு கிளைக்குறுத்துகளைக் கொண்டுள்ளன.  
- கோனோஃபைட்டம் கால்குலசு துணை இனம் வான்சிலி:இவ்வகை கிளையினங்கள் சிறிய வடிவம், வெளிர் நிறம், குறைந்த வாசனை பூக்கள், குறிக்கப்பட்ட உறைகள், மிகவும் மாறுபட்ட நிறம் மற்றும் மிகவும் தாழ்ந்த, தட்டையான வடிவம் என்ற மாறுபாடுகளுடன் கோள வடிவத்தைக் கொண்டுள்ளன.
# கோனோஃபைட்டம் கால்குலசு

## பரவல்

கோனோஃபிட்டம் தாவரங்கள் அனைத்தும் தென்னாப்பிரிக்காவின் குளிர்கால மழைப்பொழிவுப் பகுதிகளுக்குச் சொந்தமானவையாகும். கோனோஃபைட்டம் கால்குலசு துணை இனமான கால்குலசு தாவரங்கள் தென்னாப்ப்பிரிக்காவின் மேற்கு கேப் மாகாணத்தின் வடமேற்கில் உள்ள "நெர்சுவுலேகட்டு பகுதியில் மட்டும் காணப்படுகின்றன. இங்கேயும் கூட இவை பிட்டர்ஃபோண்டைன் கிராமத்திற்கும் ஓல்சுவியருக்கும் இடையே உள்ள பகுதியில் மட்டுமே உள்ளது. புசுமன்லாந்தின் மேற்குப் பகுதிக்கு வடக்கே 100 கிமீ தொலைவில் வான்சிலி என்ற கிளையினத் தாவரங்கள் காணப்படுகின்றன.  
நெர்சுவுலேகட்டு பகுதி வெண்மையான குவார்ட்சு கூழாங்கற்கள் நிறைந்த பகுதியாகும். எனவே, அரை வறண்ட காலநிலை மற்றும் வறண்ட சூரியன் இருந்தபோதிலும், குவார்ட்சு கூழாங்கல்-வயல்களின் பிரதிபலிப்பு வெள்ளை காரணமாக இப்பகுதியிலுள்ள மண் பொதுவாக மிகவும் குளிராக இருக்கும். கிராம்பு வாசனை கொண்ட பூக்கள் இரவில் அந்துப்பூச்சிகளால் மகரந்தச் சேர்க்கை செய்யப்படுகின்றன.
# கோனோஃபைட்டம் கால்குலசு

## சாகுபடி

கோனோஃபைட்டம் இனத் தாவரங்கள் சாகுபடியில் பிரபலமானவையாகும். இருப்பினும், இச்சாகுபடிக்கு மிகவும் பிரகாசமான ஒளி, நன்கு வடிகட்டிய மணல் மற்றும் குறிப்பிட்ட குளிர்கால-நீர்ப்பாசன நிலைமைகள் தேவை.  
இவை பூந்நொட்டிகளில் மிதமான அமிலத்தன்மை கொண்ட, கரடுமுரடான, நன்கு வடிகட்டிய, மண்-மணல் கலவையில் செழித்து வளரும். வசந்த காலம் முதல் இலையுதிர் காலம் வரையான குளிர்காலத்தில் இவற்றுக்கு காலை முதல் பிற்பகல் வரும் வரை இலேசாக நீர்ப்பாய்ச்சலாம். கோடையில் இவை செயலற்ற நிலையில் இருக்கும். பெரும்பாலும் இவை உலர்ந்த நிலையில் வைக்கப்பட வேண்டும் என்றாலும் ஓரளவு நிழலாடலாம்.  
அதிக தண்ணீர் தேவைப்படும் போது தாவரங்கள் வெளிப்படையான சுருக்கங்களை உருவாக்குகின்றன. அதிக தண்ணீர் வரும்போது விரிசல் ஏற்பட்டு பிளவுபடுகிறது. போதுமான வெளிச்சத்தைப் பெறவில்லை என்றால், அது நீண்டு, பல இலை இணைகளை வைத்திருக்கும்.  
தாவரத்தை வெட்டி நடுதல், கொத்துக்களை உட்பிரிவு செய்தல் அல்லது விதை மூலம் இவை இனப்பெருக்கம் செய்கின்றன.
# பெரிய காளான்

**பெரிய காளான்** (*Calvatia gigantea*) என்பது ஒரு பெரிய பந்து வடிவ காளான் ஆகும். இது இராட்சதப் பந்துக் காளான் (Giant puffball) எனவும் அழைக்கப்படுகிறது. இது கோடையின் பிற்பகுதியிலும் இலையுதிர்காலத்திலும் பொதுவாக புல்வெளிகள், வயல்வெளிகள் மற்றும் இலையுதிர் காடுகளில் காணப்படும். இது உலகம் முழுவதும் மித வெப்ப மண்டலப் பகுதிகளில் காணப்படுகிறது.
# பெரிய காளான்

## செடியின் அமைவு

இது ஒரு மிகப்பெரிய காளான் ஆகும். மிசோரி பாதுகாப்புத் துறையின் கூற்றுப்படி, இவ்வகைக் காளான்கள் 20-50 சென்டிமீட்டர் அகலமும் 20-50 செமீ உயரமும் வளரக்கூடியது. *ஃபர்ஸ்ட் நேச்சர்* என்ற இதழ் இந்தப் பூஞ்சை "80 செமீ விட்டம் வரை வளரக்கூடியதும் பல கிலோகிராம் எடையுடையதும் ஆகும்" என்று விளக்குகிறது. கனடாவின் ஒன்டாரியோவில் உள்ள தண்டர் பே என அழைக்கப்படும் ராபின்சன்-சுப்பீரியர் ட்ரீட்டி டெரிட்டரியில் 23 கிலோகிராம்களுக்கு மேல் எடையுள்ள ஒரு காளான் மாதிரி பதிவு செய்யப்பட்டது. உருண்டையான தலைப்பகுதி உடையது. பார்ப்பதற்குப் பந்து போல் இருக்கும். இது திறந்த புல்வெளிகளிலும், மக்கிய கட்டைகளிலும் வளர்கிறது. இது 4 அடி உயரமும், 6 அடி விட்டமும் கொண்டு உள்ளது. இக்காளான் உள்ளே விதைத்துகள் நிறைந்துள்ளது. முதிர்ச்சியடைந்த காளான் மீது மழைத்துளி விழுந்தால் மிகவும் ஆச்சரியப்படத்தக்க வகையில் இக்காளான் பலூன் வெடிப்பதுபோல் வெடித்து இதில் உள்ள விதைத்துகள்கள் ஊதி வெளித்தள்ளப்படுகிறது. இப்பந்துக் காளான் ஐரோப்பா மற்றும் வட அமெரிக்காவில் வளர்கிறது.
# உழவர் உழைப்பாளர் கட்சி

**உழவர் உழைப்பாளர் கட்சி**, தமிழ்நாட்டில் உள்ள அரசியல் கட்சியாகும். இதன் தலைவர் கு. செல்லமுத்து. இக்கட்சி 2016 சட்டசபைத் தேர்தலில், திமுக கூட்டணிக்கு ஆதரவளித்தது.
# உழவர் உழைப்பாளர் கட்சி

## செயல்பாடுகள்

- மரபணு மாற்று பயிர்களை எதிர்த்துப் பிரசாரம் நடத்துகிறது.
- தமிழக விவசாயிகளுக்கு வறட்சி நிவாரணம் வழங்கக் கோரி போராடியது.
# உள்ளிக்கோட்டை கோவில்கள்

**உள்ளிக்கோட்டை கோவில்கள்**, இந்திய மாநிலமான தமிழ்நாட்டின், திருவாரூர் மாவட்டம், மன்னார்குடி வட்டத்துக்கு உட்பட்ட மன்னார்குடி ஊராட்சி ஒன்றியத்தில் உள்ள உள்ளிக்கோட்டையில் கீழ்காணும் கோவில்கள் உள்ளன  
• அருள்மிகு சிந்தாமணி விநாயகர் கோவில்  
• அருள்மிகு சிவன் கோவில்  
• அருள்மிகு குழுந்தாயி மாரியம்மன் கோவில்  
• அருள்மிகு வரதராஜ பெருமாள் திருக்கோவில்  
• அருள்மிகு காளியம்மன் கோவில்  
• அருள்மிகு சேத்து மாரியம்மன் கோவில் மற்றும்  
• அவரவர்களின் குலதெய்வக்கோவில்கள்
# உள்ளிக்கோட்டை கோவில்கள்

## **அருள்மிகு சிந்தாமணி விநாயகர் கோவில்**

இக்கோவில் உள்ளிக்கோட்டையின் நடுத்தெவில் உள்ளது. கோவிலின் தோற்றம் பற்றிய தகவல்கள் கிடைக்கப்பெற்றவில்லை. நெடுநாட்களாக பராமரிப்பின்றி இருந்த இக்கோவில் 1988-ம் ஆண்டு, சூன் மாதம் 5-ம் திகதி உள்ளிக்கோட்டை இளைஞர் நற்பணிமன்றத்தின் முயற்சியால் திருப்பணி செய்யப்பட்டு குடமுழுக்கு நடைபெற்றது.இதன் பின்னர் உள்ளிக்கோட்டை கிராமவாசிகள் மற்றும் சிங்கையில் உள்ள பக்தகோடிகள் துணையுடன் திருப்பணி செய்யப்பட்டு 2004-ம் ஆண்டு பிப்ரவரி மாதம் 4-ம் திகதி அன்று குடமுழுக்கு நடைபெற்றது. மீண்டும் சுமார் பதினான்கு ஆண்டுகளுக்குப்பின் 2018-ம் ஆண்டு மார்ச் மாதம் 8-ம் திகதி அன்று குடமுழுக்கு நடைபெற்றது.  
விநாயகப்பெருமானின் முக்கிய பண்டிகையான விநாயக சதுர்த்தி ஆண்டுதோறும் கொண்டாப்படுகிறது.
# உள்ளிக்கோட்டை கோவில்கள்

## **அருள்மிகு குழுந்தாயி மாரியம்மன் கோவில்**

இக்கோவில் உள்ளிக்கோட்டையின் கீழத்தெருவில் உள்ளது. கோவிலின் தோற்றம் 1930-ஆம் ஆண்டு என்று அறியப்படுகிறது. இக்கோவிலின் ஓட்டுக்கட்டடம் கட்டப்பட்டபொழுது உள்ளிக்கோட்டைக்கும் அருகில் உள்ள பரவாக்கோட்டைக்கும் ஊர்ச்சண்டை நடைபெற்றதாகவும், அதுபொழுது அருகில் உள்ள ஊரைச் சார்ந்தவர்கள் கோவிலையும், சிலைகளையும் சேதப்படுத்திவிட்டுச் சென்றதாகவும், இதனைத் தொடர்ந்து அவர்கள் மீளாத்துயருற்றதாகவும், அதிலிருந்து விடுபட அவர்கள் தங்கள் செலவிலேயே சேதப்படுத்தியவற்றை மீளமைத்துக்கொடுத்ததாகவும் செவிவழிச்செய்திகள் கூறப்படுகின்றன.
# உள்ளிக்கோட்டை கோவில்கள்

## **அருள்மிகு குழுந்தாயி மாரியம்மன் கோவில்**

### **குடமுழுக்கு**

நெடுநாட்களாக பராமரிப்பின்றி இருந்த இக்கோவில் உள்ளிக்கோட்டை இளைஞர் நற்பணிமன்றத்தின் முயற்சியால் திருப்பணி செய்யப்பட்டு 1988-ஊம் ஆண்டு, சூன் மாதம் 5-ஆம் திகதி குடமுழுக்கு நடைபெற்றது.இதன் பின்னர் உள்ளிக்கோட்டை கிராமவாசிகள் மற்றும் சிங்கையில் உள்ள பக்தகோடிகள் துணையுடன் ஓட்டுக்கட்டிடம் மாற்றியமைக்கப்பட்டு அவ்விடத்திலேயே தற்போதுள்ள பிரம்மாண்டமான கோவில் கட்டப் பெற்று 2004-ஆம் ஆண்டு பிப்ரவரி மாதம் 4-ஆம் திகதி அன்று குடமுழுக்கு நடைபெற்றது.
மீண்டும் சுமார் பதினான்கு ஆண்டுகளுக்குப்பின்2018-ஆம் ஆண்டு மார்ச் மாதம் 8-ஆம் திகதி அன்று குடமுழுக்கு நடைபெற்றது. எல்லா விசேட நாட்களிலும் சிறப்பு பூசைகளும் வழிபாடுகளும் தொடர்ந்து நடைபெறுகின்றன.
# உள்ளிக்கோட்டை கோவில்கள்

## **அருள்மிகு குழுந்தாயி மாரியம்மன் கோவில்**

### **குளம் (தீர்த்தம்)**

கோவிலின் மேற்கே ஆனையன் குளம் அமைந்துள்ளது.
# உள்ளிக்கோட்டை கோவில்கள்

## **அருள்மிகு குழுந்தாயி மாரியம்மன் கோவில்**

### **வைகாசிப்பெருவிழா**

ஆண்டுதோறும் வைகாசிப்பெருவிழா வெகுவிமரிசையாகக் கொண்டாப்படுகிறது. உள்ளிக்கோட்டை வைகாசிப்பெருவிழா சுற்றுப்புறக்கிராமங்களில் வெகுப்பிரசித்தமான விழாவாகப் பார்க்கப்படுகிறது.
வைகாசி மாதத்தில் ஞாயிற்றுக்கிழமை கொடியேற்றப்பட்டு காப்பு கட்டப்படுகிறது. மறு ஞாயிற்றுக்கிழமை திருவிழா நடைபெறுகிறது. இத்திருவிழாவில் கலந்துகொள்வதற்காக வெளியூர் மற்றும் வெளிநாடுகளில் உள்ள இவ்வூரைச்சார்ந்த அனைவரும் குடும்பத்துடன் வந்து திருவிருவிழாவில் கலந்துகொள்கின்றனர். அப்போது தங்கள் பால்யவயது நண்பர்களையும், உறவினர்களையும் சந்தித்து அளவளாவுவது வழக்கம்.
# உள்ளிக்கோட்டை கோவில்கள்

## **அருள்மிகு குழுந்தாயி மாரியம்மன் கோவில்**

### **வைகாசிப்பெருவிழா**

#### **அம்மன் வீதியுலா**

திருவிழாவிற்கு முதல் நாள்(சனிக்கிழமை) இரவு, அலங்கரிக்கப்பட்ட தேரில் அருள்மிகு குழுந்தாயி மாரியம்மன் மேளதாளத்துடன் வீதியுலா பவனிவந்து பக்தர்களுக்கு அருள்பாலிக்கிறார். வீதியுலாவின் போது உள்ளிக்கோட்டையிலுள்ள அனைத்து வீதிகளிலும் சென்று தன்னை தரிசிக்க, கோவிலுக்கு வர இயலாத வயதானவர்கள், நோயுற்றவர்கள் மற்றும் சிறு குழந்தைக்களுக்கு அவரவர் வீட்டின் முன்னே அவர்கள் வேண்டியதை அருளிவிட்டு மறுநாள் ஞாயிற்றுக்கிழமை காலை கோவிலில் எழுந்தருளி பக்தர்களின் நேர்த்திக்கடன்களை ஏற்றுக்கொண்டு அருள்பாலிக்கிறார்.
# உள்ளிக்கோட்டை கோவில்கள்

## **அருள்மிகு குழுந்தாயி மாரியம்மன் கோவில்**

### **வைகாசிப்பெருவிழா**

#### **காவடிகள்**

திருவிழாவின்போது பக்தர்கள் விரதமிருந்து காவடிகள் எடுத்து தங்கள் நேர்த்திக்கடனைச் செலுத்துகிறார்கள். அவற்றில் பால்காவடி, சலாகவடி, தேர்க்காவடி, அலகுக் காவடி, பறவைக் காவடி ஆகியவை முக்கியமானவைகளாகும்.
பெரும்பாலான காவடிகள் தெற்குத்தருவில் உள்ள சின்ன அரசமரத்தடியில் இருந்து புறப்பட்டு காவடி மேள ஓசைக்கு ஏற்ப, காவடி எடுத்துவருபவருடன் உறவினர்கள் மற்றும் நண்பர்கள் சேர்ந்து மகிழ்ச்சியுடன் ஆடிவர காவடி கோவிலை வந்தடையும். வரும்வழியெங்கும், கோடைவெயிலின் வெப்பத்தைத் தணிக்க, காவடி எடுத்துவரும் பத்தர்களின் கால்களில் பெண்கள் குளிர்ந்த நீரை ஊற்றுவார்கள்.
# உள்ளிக்கோட்டை கோவில்கள்

## **அருள்மிகு குழுந்தாயி மாரியம்மன் கோவில்**

### **வைகாசிப்பெருவிழா**

#### **முடிக்காணிக்கை**

பக்தர்கள் பலர் முடிக்காணிக்கைகளும் செலுத்துகின்றனர். இவ்வூரைச்சேர்ந்த பலர் தங்களின் குழந்தைகளுக்கு, முதல் முடிக்காணிக்கையை (முதல் மொட்டை) குழுந்தாயி மாரியம்மனுக்குச் செலுத்துவதை வழக்கமாகக் கொண்டுள்ளனர்.
# உள்ளிக்கோட்டை கோவில்கள்

## **அருள்மிகு குழுந்தாயி மாரியம்மன் கோவில்**

### **வைகாசிப்பெருவிழா**

#### **கலைநிகழ்ச்சிகள்**

திருவிழாவின்போது, வெவ்வேறு கலைநிகழ்ச்சிகளும் நடைபெறுகின்றன. மெல்லிசைப்பாடல்கள் (பாட்டுக்கச்சேரி), வழக்காடு மன்றங்கள், பட்டிமன்றங்கள் போன்ற கலைநிகழ்ச்சிகள் நடைபெறுகின்றன.
# உள்ளிக்கோட்டை கோவில்கள்

## **அருள்மிகு சிவன் கோவில்**

இக்கோவில் உள்ளிக்கோட்டையின் கீழத்தெருவில் உள்ளது . கோவிலின் தோற்றம் பற்றிய தகவல்கள் கிடைக்கப்பெற்றவில்லை. இக்கோவிலின் மதில் சுவர்களில் உள்ள கற்கள் மற்றும் கட்டிய முறை அருகில் உள்ள மகாதேவப்பட்டினம் என்னும் ஊரில் உள்ள பழைமையான (தற்போது சிதிலமடைந்துள்ள) கோட்டையின் மதில்சுவற்றை ஒத்துள்ளது.
இக்கோவிலின் அமைப்பு மற்ற எல்லா சிவன் கோவில்களைப்போல முறையாகக் கட்டப்பட்டிருக்கின்றது.மூலவராக சிவபெருமான் கிழக்கு பார்த்து சிவலிங்கமாக வீற்றிருக்க எதிரே நந்திப்பெருமான் அமர்த்திருக்கின்றார்.  
சுற்றுப் பிரகாரத்தில் விநாயகர், மூலவருக்கு வலப்புறத்திலும்(கோவிலின் தென்மேற்கு), முருகன் வள்ளி தெய்வானையுடன் தந்தைக்கு இடப்புறத்திலும்(கோவிலின் வடமேற்கு) தனித்தனி சந்நிதிகளில் எழுந்தருளியிருக்கின்றனர். சண்டிகேஸ்வரர், மூலவர் சந்நிதிக்கு வடக்கு திசையிலும், மூலவரின் சந்நிதியின் வாயிலில் மூலவருக்கு இடப்புறத்தில் தெற்கு நோக்கி தாயார் சந்நிதியும் உள்ளன.
மூலவரின் சந்நிதியின் வெளிப்புறத்தில் விநாயகப்பெருமானின் சந்நிதிக்கு முன்பாக தட்சணாமூர்த்தி தெற்கு பார்த்து எழுந்தருளியுள்ளார்.தென்மேற்கு மூலையில் மடப்பள்ளி உள்ளது. கோவிலுக்கு கிழக்கிலும் தெற்கிலும் வாயில்கள் உள்ளன.
கோவிலின் வடகிழக்கு மூலையில் சனீஸ்வரனும், சந்திரனும் தனித்தனியே எழுந்தருளியிருப்பது இக்கோவிலின் சிறப்பு.
# உள்ளிக்கோட்டை கோவில்கள்

## **அருள்மிகு சிவன் கோவில்**

### **தலவிருட்சம்**

இக்கோவிலின் தலவிருட்சம் வில்வம். இம்மரங்கள் கோவிலின் தெற்கு மற்றும் வடகிழக்கு ஆகிய இருதிசைகளில் அமைந்திருப்பது இக்கோவிலின் சிறப்பாகும்.
# உள்ளிக்கோட்டை கோவில்கள்

## **அருள்மிகு சிவன் கோவில்**

### **குடமுழுக்கு**

நெடுநாட்களாக தகுந்த பராமரிப்பின்றி இருந்த இக்கோவில் 1995-ம் ஆண்டு திருப்பணி தொடங்கப்பட்டு சில ஆண்டுகள் தாமதத்துடன் புனரமைக்கப்பட்டு, ஏற்கனவே உள்ள சந்நிதிகளுடன் சண்டிகேஸ்வரருக்கு அருகில் இராகுகால துர்க்கை சந்நிதியும், வடக்குவாயிலுக்கு அருகே ஆஞ்சநேயர் சந்நிதியும், நவக்கிரக சந்நிதியும் , மணிக்கூண்டும் புதிதாக நிர்மாணிக்கப்பட்டு 1999-ம் ஆண்டு சூன் மாதம் 25-ம் நாள் குடமுழுக்கு நடைபெற்றது.
# உள்ளிக்கோட்டை கோவில்கள்

## **அருள்மிகு சிவன் கோவில்**

### **குளம்(தீர்த்தம்)**

கோவிலின் கிழக்கு வாயிலுக்கு எதிரே சிவன் குளம் அமைந்துள்ளது.
தற்போது பிரதோச வழிபாடுகளும், வெள்ளிக்கிழமைகளில் ராகுகாலதுர்கைக்கு சிறப்பு வழிபாடுகளும், மற்ற முக்கிய விசேட நாட்களில் சிறப்பு பூசைகளும் நடத்தப்படுகின்றன.
# உள்ளிக்கோட்டை கோவில்கள்

## **அருள்மிகு வரதராஜ பெருமாள் திருக்கோவில்**

இக்கோவில் **அருள்மிகு பூமிநீளா பெருந்தேவித்தாயார் உடனுறை அருள்மிகு வரதராஜ பெருமாள் திருக்கோவில்** என்றும் அழைக்கப்படுகிறது. இக்கோவில் உள்ளிக்கோட்டையின் வடக்குத்தெருவில் உள்ளது. கோவிலின் தோற்றம் பற்றிய தகவல்கள் கிடைக்கப்பெறவில்லை.